2. ลักษณะการประกอบธุรกิจ

2.1 ความเป็นมาและการเปลี่ยนแปลงและพัฒนาการที่สำคัญ

บริษัท ฯ จดทะเบียนเมื่อวันที่ 29 กันยายน 2515 ด้วยทุนจดทะเบียนเริ่มต้น 50
ล้านบาทโดยกลุ่มนักธุรกิจอันประกอบด้วย นายดิลก วงศ์ไวศยวรรณ, นายเจริญ จันทราจิระธำรงค์
และนายวิกรม สัจจะปรเมษฐ์ และต่อมาได้เพิ่มทุนขึ้นเป็น 100 ล้านบาทในปี 2516
เพื่อตั้งโรงงานผลิตเส้นใยไนล่อน (Nylon Filament Yarn) ประเภทเส้นใย
โดยใช้เทคโนโลยีของบริษัท Chemtex จากสหรัฐอเมริกา
และได้รับการส่งเสริมการลงทุนจากคณะกรรมการส่งเสริมการลงทุนในปี พ.ศ. 2517
ด้านภาษีเครื่องจักรและกำไรขาดทุน รวมทั้งการนำเข้าวิศวกรจากต่างประเทศ
หลังจากสร้างโรงงานเสร็จบริษัทฯ จึงเริ่มทำการผลิตเส้นใยไนล่อนในเชิงพาณิชย์เมื่อเดือนมกราคม
พ.ศ. 2519 มีกำลังการผลิตปีละ 4,200 ตัน

ในเดือนมีนาคม พ.ศ. 2521 บริษัทฯ เพิ่มทุนจดทะเบียนขึ้นเป็น 200 ล้านบาท
โดยมีผู้ถือหุ้นรายใหญ่กลุ่มตระกูลสมประกิจเป็นผู้เข้ามาร่วมลงทุนเพื่อเสริมสภาพคล่องให้แก่กิจการ
เพื่อนำเงินมาใช้ในการปรับปรุงและติดตั้งเครื่องจักรเพิ่มบางส่วน และเพิ่มผลผลิตขึ้นเป็น 4,800
ตันต่อปี

ในปี พ.ศ.2531 บริษัทฯ ได้ทำการปรับปรุงเครื่องจักรและกระบวนการผลิตช่วง
Polimerization หรือกระบวนการทางเคมี
ทำให้สามารถเพิ่มกำลังการผลิตเม็ดไนล่อนขึ้นได้ประมาณ 40%
คณะกรรมการจึงได้ตัดสินใจขยายกำลังการผลิตเส้นใยเพิ่มโดยการนำเม็ดไนล่อนที่ผลิตเพิ่มขึ้นไปใช้เป็นวัตถุดิบ
จึงได้ยื่นขอรับการส่งเสริมจากคณะกรรมการส่งเสริมการลงทุน
และได้รับอนุมัติให้การส่งเสริมเมื่อวันที่ 8 พฤษภาคม พ.ศ. 2532
ให้ขยายการผลิตเส้นใยไนล่อนได้อีกวันละประมาณ 6.6 ตัน

เดือนกรกฎาคม 2533 บริษัทฯ ได้จดทะเบียนเพิ่มทุนอีกรวมเป็น 250 ล้านบาท และในเดือนตุลาคม
2534 ก็ได้เพิ่มทุนจดทะเบียนเป็น 500 ล้านบาท เมื่อวันที่ 13 กรกฎาคม พ.ศ. 2536 บริษัทฯ
ได้จดทะเบียนแปรสภาพเป็นบริษัทมหาชนจำกัด และประมาณเดือนตุลาคม พ.ศ. 2537
ก็ได้มีการเปลี่ยนแปลงผู้ถือหุ้นรายใหญ่จากกลุ่มตระกูลสมประกิจ เป็น นายพิศาล เศรษโฐ, นายเซ
คา มิง แอนโทนี (Mr. Tse Ka Ming Anthony) และนายงี ฮุย กวง (Mr. Ng Hiu Kwong)
ซึ่งส่งผลให้มีการเปลี่ยนแปลงการบริหารงาน โดยนายพิศาล เศรษโฐ
ได้รับการแต่งตั้งเป็นกรรมการผู้จัดการ, นายรุย โกเมส เบลโล
เป็นกรรมการรองกรรมการผู้จัดการ และมีพลเอก อายุพูล กรรณสูต เป็นประธานกรรมการ

จนกระทั่งประมาณกลางปี 2541 กลุ่มผู้ถือหุ้นรายใหม่ อันได้แก่ บริษัท พรามครอส จำกัด(อังกฤษ)
บริษัท พรพิมพ์ โฮลดิ้ง จำกัด และบริษัท เอส ซี ไอ คอนซัลแทนท์ จำกัด รวมทั้งเมื่อต้นปี 2542
ที่ผ่านมาบริษัท อินเตอร์เนชั่นแนล เทรด เน็ตเวอร์ค จำกัด
ก็ได้เข้าซื้อหุ้นส่วนที่เหลือจากกลุ่มผู้ถือหุ้นเดิมดังกล่าว
จึงทำให้มีจำนวนหุ้นที่ได้เข้าซื้อไว้เป็นจำนวนทั้งสิ้น 47,636,125 หุ้น
จึงได้มีการเปลี่ยนแปลงผู้ถือหุ้นรายใหญ่ รวมถึงคณะกรรมการบริษัทฯ มาตั้งแต่กลางเดือนกรกฎาคม
2541 ซึ่งส่งผลให้มีการเปลี่ยนแปลงการบริหารงานตั้งแต่นั้นเป็นต้นมา
และมีการปรับปรุงสายงานการบังคับบัญชาให้เป็นไปตามประเภทของสินค้าที่ผลิต (Product
lines)

บริษัทฯได้แต่งตั้งคณะกรรมการตรวจสอบ (Audit Committee) เรียบร้อยแล้วตั้งแต่เดือน
เมษายน พ.ศ. 2541
และได้มีการเปลี่ยนแปลงในส่วนของคณะกรรมการตรวจสอบเรื่อยมาตามวาระของคณะกรรมการฯ
โดยในปี 2547 คณะกรรมการตรวจสอบประกอบด้วยประธานกรรมการตรวจสอบ คือ รศ.ดร.ตฤณ
แสงสุวรรณ และมีกรรมการอีกสองท่านคือนางสุภาวดี แสงอรุณ และนายถาลัด สมบัติบุญ
ปัจจุบันกรรมการชุดดังกล่าวได้ทยอยลาออก ในช่วงปี 2548
เนื่องจากว่ามีภาระกิจที่ต้องปฏิบัติประจำ ทำให้ไม่สามารถทำงานที่ได้รับมอบหมายจากบริษัทฯ
ให้สมบูรณ์ได้ คณะกรรมการบริษัทฯ จึงได้แต่งตั้งคณะกรรมการตรวจสอบขึ้นใหม่ทั้งคณะ
ประกอบด้วยประธานกรรมการตรวจสอบคือ นายวิชัย ตันติกุลานันท์ (อดีตผู้พิพากษาศาลฎีกา)
และกรรมการอีกสองท่านคือนายชูเกียรติ ประทีปทอง และนางสาวสุภา ทองมี

เมื่อวันที่ 12 กันยายน 2548 ศาลล้มละลายกลางได้มีคำสั่งให้ฟื้นฟูกิจการของบริษัทฯ
และบริษัทฯได้ยื่นแผนฟื้นฟูกิจการต่อศาลล้มละลายกลางเมื่อวันที่ 31 มีนาคม 2549
ขณะนี้อยู่ในขั้นตอนของการประชุมเจ้าหนี้เพื่อพิจารณาแผนตามมาตรา 90/44
แห่งพระราชบัญญัติล้มละลาย พุทธศักราช 2483 และศาลยังไม่ได้มีคำสั่งเห็นชอบด้วยแผน
ตามมาตรา 90/58 แห่งพระราชบัญญัติล้มละลาย พุทธศักราช 2483

2.2 การประกอบธุรกิจของบริษัทฯ

บริษัทฯ เป็นผู้ประกอบธุรกิจอุตสาหกรรม ผลิตและจำหน่าย เม็ดไนล่อน (Nylon Chip)
เส้นใยไนล่อนชนิดเส้นยาว (Nylon Filament Yarn) เส้นใยพี.โอ.วาย(Nylon POY Yarn)
และเส้นด้ายไนล่อนยืดหยุ่น (Nylon Stretch Yarn) โดยจำหน่ายให้แก่ ผู้ผลิตเส้นด้าย หรือ
อุตสาหกรรมทอผ้า, ถักผ้า เพื่อนำไปแปรสภาพเป็นสินค้ากึ่งสำเร็จรูป หรือสำเร็จรูปต่อไป
ดังนั้นผลิตภัณฑ์ของบริษัทฯ จึงมีลักษณะเป็นอุตสาหกรรมเบื้องต้น
เพื่อผลิตสินค้าเป็นวัตถุดิบให้แก่ผู้ผลิตช่วง ใช้นำไปผลิตเป็นผ้าผืนสำหรับตัดเย็บชุดนอนสตรีหรือ
ผ้าม่าน นอกจากนี้ผลิตภัณฑ์ของบริษัทฯ ยังสามารถนำไปทอผ้าใช้เป็นวัสดุสำหรับทำรองเท้ากีฬา,
กระเป๋าสะพาย และกระเป๋าเดินทาง เป็นต้น

2.3 โครงสร้างการจำหน่ายผลิตภัณฑ์

โครงสร้างการจำหน่ายผลิตภัณฑ์ สามารถแสดงได้ดังนี้

(หน่วย : ล้านบาท)

  ----------------------------------- ------------ ------------ -----------
                                      2548         2547         2546

  มูลค่าการจำหน่ายในประเทศ               26.67        140.53       183.61

  มูลค่าการจำหน่ายต่างประเทศ              11.18        114.37       150.28

  รวมมูลค่าการจำหน่ายทั้งสิ้น                37.85        254.91       333.90

  อัตรา เพิ่ม(ลด) ของมูลค่าการจำหน่าย(%)    (85.15)      (23.66)      (7.51)
  ----------------------------------- ------------ ------------ -----------

2.4 เป้าหมายในการดำเนินธุรกิจ

บริษัทฯ มีเป้าหมายที่จะฟื้นฟูกิจการให้เป็นผลสำเร็จ โดยจะปฎิบัติตามเงื่อนไขต่างๆ
ของตลาดหลักทรัพย์แห่งประเทศไทย (“ตลาดหลักทรัพย์ฯ”)
เพื่อให้มีคุณสมบัติครบถ้วนตามหลักเกณฑ์พิจารณาในการขอพ้นเหตุเพิกถอนและสามารถกลับเข้าซื้อขายในตลาดหลักทรัพย์ฯ
ได้อีกครั้งหนึ่ง ซึ่งจะทำให้บริษัทฯ
มีความคล่องตัวขึ้นในการจัดหาและระดมแหล่งเงินทุนในรูปแบบต่างๆ ได้มากขึ้น
เพื่อนำเงินมาใช้หมุนเวียนและดำเนินธุรกิจของบริษัทฯ ต่อไป ทั้งนี้ บริษัทฯ
จะดำเนินการพัฒนาและปรับปรุงด้านการผลิต การตลาด การจัดการ การบัญชี และการเงิน
ให้มีประสิทธิภาพเพิ่มขึ้นเพื่อขจัดปัญหาต่างๆที่บริษัทฯ ได้เคยประสบมาให้สำเร็จลุล่วง
และก่อให้เกิดประโยชน์สูงสุดกับนักลงทุนรายย่อย